NWU-student sterf van breinvliesontstekingDie NWU se Potchefstroomkampus. Foto: NWU Pukke/Facebook ’n Eerstejaarstudent van Oosterhof-dameskoshuis op die Noordwes-Universiteit se Potchefstroom-kampus, is Maandagmiddag tragies weens die aansteeklike meningokokkale meningitis (breinvliesontsteking) oorlede. Prof Herman van Schalkwyk, kampusrektor en prof Dan Kgwadi, vise-kanselier van die NWU, wil beide hul medelye teenoor haar familie en vriende uitspreek. Beraders van die kampus se Ingryp-ondersteuningsdienste staan studente van Oosterhof by. As voorkomende maatreël het alle inwoners van die koshuis ook ’n enkeldosis voorkomende medikasie, 500 mg Ciprofloxacin, ontvang. Hulle is ook ingelig oor hoe die siekte versprei en hoe om voorkomend op te tree. “Dit is ongelooflik hartseer om so ŉ pragtige jongmens te verloor en ons harte gaan na haar vriende en familie uit, het dr. Emile Kotzé, kampusgeneesheer, gesê. “Ons wil wel ieder en elk verseker dat hierdie ŉ geïsoleerde geval is, dat alles moontlik gedoen is om die siekte te bekamp en dat die Potchefstroomkampus nie ŉ breinvliesontsteking-krisis beleef nie.” Die Universiteit versoek dat die familie en vriende van die student se privaatheid gerespekteer word. In die onwaarskynlike gebeurtenis van nog gevalle sal die studente, hul ouers en die publiek onmiddellik ingelig word. Die Universiteit sal Dinsdagoggend en -laatmiddag die universiteitsgemeenskap op hoogte hou. Die simptome van breinvliesontsteking is op die Potchefstroomkampus se webblad beskikbaar en indien enige van dié simptome ervaar word, word persone aangeraai om dadelik hul huisdokter te kontak. Die Universiteit wil weereens benadruk dat daar nie ŉ krisis op kampus is nie en dat eksamens voortgaan soos normaal. Indien die situasie verander sal dit onmiddellik gekommunikeer word.